Noord-Kaap: Boere optimisties dat 'groot reën' kom | Landbou
Boere in die Noord-Kaap, wat steeds onder die voortslepende droogte gebuk gaan, bly afhanklik van voer en skenkings om te oorleef. Foto: Nestie Smit
Boere in die Noord-Kaap hou tans asem op dat die reën wat vir vandeesweek voorspel word, wel sy opwagting sal maak en verligting vir die voortslepende droogte sal bring.
Me. Janine Byleveld, 'n bedryfsamptenaar by Agri Noord-Kaap, sê sommige dele van die provinsie het gister (20 Oktober) reën gehad, en nog reënval word tot Saterdag of Sondag voorspel."Die boere is baie optimisties dat die groot reën vandag (21 Oktober) sal kom. Dit, asook goeie opvolgreën, sal baie belangrik wees."
Sy sê dit sal 'n baie goeie reënseisoen moet wees vir droogtetoestande om te verbeter.
"Dit sal 'n paar jaar se goeie reënseisoene verg voor die veld goed genoeg herstel vir normale produksie om te hervat. Die veegetalle in die droogtegeteisterde gebiede is tans baie laag. In sommige gevalle is dit maar 25% van wat die normale drakrag is.
"Die meeste boere verwag nie in hierdie stadium 'n verbetering nie. Die droogtetoestand is tans nog verskriklik erg. Daar is weekliks boere wat ophou boer, want hulle kan eenvoudig nie meer nie. Ná agt of nege jaar van droogte het hulle 'n punt bereik waar hulle nie meer verder kan nie."
Sy sê daar is tans net een uitweg vir boere, en dit is reën.
" 'n Mens kan net soveel voer aanry en net soveel donasies ontvang. Dit maak 'n groot verskil, maar die boer het baie meer nodig om hom op die plaas te hou en hom in staat te stel om vir sy gesin en werkers te sorg."
Me. Nestie Smit, van die De Nek-plaas wat 74 km buite Williston geleë is, sê hulle het sover hierdie week 11 mm reën op hul plaas gehad. Foto: Nestie Smit
Daar is melding gemaak van 6 mm reën by Williston en 10 mm by Fraserburg. Volgens die Suid-Afrikaanse Weerdiens kan hewige donderstorms, wat plek-plek oorstromings kan veroorsaak, oor die sentrale dele van die Noord-Kaap voorkom.
Me. Nestie Smit van die plaas De Nek sowat 74 km buite Williston sê hulle het sover vandeesweek 11 mm reën gehad."In ons distrik was daar sover van 3 mm tot 17 mm reën. Brandvlei se mense het sover nog nie reën gehad nie."
Vanaf September verlede jaar tot September vanjaar was daar slegs 21 mm reënval op hul plaas. Die meeste wat op een slag geval het, was 3 mm.
Sy vertel dat die weer reeds vanoggend opgesteek het en die aanduidings is dat die storm, soos verwag, vanmiddag sy opwagting sal maak.
Dankbaarheid op Brandvlei
*'n Video van 'n dankbare boervrou van Brandvlei wat haar blydskap oor die reën deel is net na 16h00 vandag op Reënval in SA se sosiale media platvorms gedeel.
So lyk n gelukkig en DANKBARE Boervroutjie van Brandvlei vandag.Dankie Liewe Vader??????Marinda Nieuwoudt Goosen @peoples_weather @JoelGuy_ @SAWeatherServic @AgriSA1904 @VoxWeatherZa pic.twitter.com/awGHUxIqN3
— ReenvalSA (@ReenvalSA) October 21, 2021
Intussen waarsku die Suid-Afrikaanse Weerdiens dat ontwrigtende reënval van vanmiddag af en môre oor die sentrale gedeeltes van die Wes-Kaap, veral die Tuinroete, Sentrale-Karoo, Kaapse Wynlande en gedeeltes van die Overberg oos van Ceres en Robertson verwag kan word.
Reënval van tussen 20 en 30 mm word voorspel te same met sterk winde, erge weerlig en klein hoeveelhede hael.
Mnr. Anton Bredell, Wes-Kaapse minister van plaaslike regering, omgewingsake en ontwikkelingsbeplanning, sê sommige van die gebiede waarvoor reën voorspel word, is die gebiede in die Wes-Kaap wat die ergste deur die voortslepende droogte geraak word.